CELEX: 32019D0160
Language: sk
Date: 2019-01-24 00:00:00
Title: Vykonávacie rozhodnutie Komisie (EÚ) 2019/160 z 24. januára 2019, ktorým sa stanovuje dočasná výnimka z podmienok predpísaných pre certifikované osivo stanovených v smerniciach Rady 66/401/EHS a 66/402/EHS [oznámené pod číslom C(2019) 305] (Text s významom pre EHP)

1.2.2019   
               
               
                  SK
               
               
                  Úradný vestník Európskej únie
               
               
                  L 31/75
               
            
         VYKONÁVACIE ROZHODNUTIE KOMISIE (EÚ) 2019/160
         z 24. januára 2019,
         ktorým sa stanovuje dočasná výnimka z podmienok predpísaných pre certifikované osivo stanovených v smerniciach Rady 66/401/EHS a 66/402/EHS
         
            
               [oznámené pod číslom C(2019) 305]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1) a smernicu Rady 66/402/EHS zo 14. júna 1966 týkajúcu sa obchodovania s osivom obilnín (2), a najmä na ich článok 17 ods. 1,
         keďže:
         
                     (1)
                  
                  
                     Nezvyčajne teplá a suchá klíma v roku 2018 vo Švédsku spôsobila nedostatok vlhkosti pôdy, čo poškodzovalo a vyčerpávalo vegetáciu a viedlo k nižším výnosom a nižšej kvalite osiva.
                  
               
                     (2)
                  
                  
                     Problémy s ponukou osiva prehĺbilo aj obdobie zberu bohaté na zrážky v roku 2017, čo vo Švédsku spôsobilo nedostatok osiva na jarnú sejbu v roku 2018.
                  
               
                     (3)
                  
                  
                     Z toho dôvodu má teraz Švédsko k dispozícii iba obmedzené množstvo jarného osiva krmovín a jarného osiva obilnín z predchádzajúceho obdobia a nebude môcť zozbierať dosť osiva na pokrytie dopytu na jar v roku 2019.
                  
               
                     (4)
                  
                  
                     Ostatné členské štáty, ktoré majú takisto čiastočne problémy so zberom, dokázali pokryť potreby Švédska v súvislosti s osivom len v obmedzenej miere.
                  
               
                     (5)
                  
                  
                     Za týchto okolností došlo vo Švédsku k dočasným problémom so všeobecnou ponukou jarného osiva krmovín a jarného osiva obilnín, ktoré budú podľa všetkého pokračovať. Tieto problémy sa dajú odstrániť len tak, že sa v Únii na špecifikované obdobie a pri dodržaní vhodného maximálneho množstva povolí uvádzanie na trh certifikovaného jarného osiva krmovín a certifikovaného jarného osiva obilnín vyprodukovaných vo Švédsku z kategórie certifikované osivo druhej generácie.
                  
               
                     (6)
                  
                  
                     Preto by sa výnimkou stanovenou v tomto rozhodnutí malo v Únii s určitými obmedzeniami a za určitých podmienok povoliť uvádzanie na trh certifikovaného jarného osiva krmovín a certifikovaného jarného osiva obilnín vyprodukovaných vo Švédsku z kategórie certifikované osivo druhej generácie.
                  
               
                     (7)
                  
                  
                     Z informácií, ktoré Švédsko poskytlo Komisii, vyplýva, že na vyriešenie uvedených problémov s ponukou na obdobie do 30. júna 2019 je potrebné celkové množstvo 2 525 ton jarného osiva krmovín a 18 240 ton jarného osiva obilnín.
                  
               
                     (8)
                  
                  
                     Výnimkou by nemalo byť dotknuté uplatňovanie ostatných podmienok pre kategóriu „certifikované osivo, druhá generácia“ stanovených v smerniciach 66/401/EHS a 66/402/EHS.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            
               1.   Uvádzanie na trh certifikovaného jarného osiva krmovín a certifikovaného jarného osiva obilnín vyprodukovaných vo Švédsku z kategórie certifikované osivo druhej generácie sa v Únii povoľuje na obdobie do 30. júna 2019 a za podmienok uvedených v odsekoch 2 až 5.
            
            
               2.   Celkové množstvo osiva povolené na uvádzanie na trh v Únii podľa tohto rozhodnutia neprekročí 2 525 ton jarného osiva krmovín a 18 240 ton jarného osiva obilnín.
            
            
               3.   Osivo uvedené v odseku 1 musí spĺňať požiadavky stanovené v prílohe II k smernici 66/401/EHS a v prílohe II smernici 66/402/EHS, pokiaľ ide o podmienky, ktoré má spĺňať osivo kategórie „certifikované osivo, druhá generácia“.
            
            
               4.   Bez toho, aby boli dotknuté akékoľvek požiadavky na označovanie stanovené v smerniciach 66/401/EHS a 66/402/EHS, úradná náveska musí obsahovať vyhlásenie, že predmetné osivo je kategórie nižšej ako kategória „certifikované osivo, druhá generácia“.
            
            
               5.   Uvádzanie na trh osiva uvedeného v odseku 1 sa povoľuje na základe žiadosti o povolenie na uvedenie na trh podľa tohto rozhodnutia.
            
         
         
            Článok 2
            Členský štát bezodkladne oznámi Komisii a ostatným členským štátom množstvá, na ktoré vydal povolenie na uvedenie na trh v súlade s týmto rozhodnutím.
         
         
            Článok 3
            Toto rozhodnutie je určené členským štátom.
         
         
            V Bruseli 24. januára 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES 125, 11.7.1966, s. 2298/66.
         
            (2)  Ú. v. ES 125, 11.7.1966, s. 2309/66.